Vazirlar Mahkamasining “Oliy taʼlim muassasalariga oʻqishga qabul qilish, talabalar oʻqishini koʻchirish, qayta tiklash va oʻqishdan chetlashtirish tartibi toʻgʻrisidagi nizomlarni tasdiqlash haqida” 2017-yil 20-iyundagi 393-son qaroriga oʻzgartirish va qoʻshimchalar kiritish toʻgʻrisida
(resolution, 2025-09-15)

Oʻzbekiston Respublikasining “Taʼlim toʻgʻrisida”gi Qonuniga, Kadrlar tayyorlash milliy dasturida belgilangan vazifalar hamda taʼlim tizimida amalga oshirilayotgan islohotlarga muvofiq oliy taʼlim muassasalariga oʻqishga qabul qilish, talabalar oʻqishini koʻchirish, qayta tiklash va oʻqishdan chetlashtirish tartibi va qoidalarini takomillashtirish maqsadida Vazirlar Mahkamasi qaror qiladi: 1. Vazirlar Mahkamasining “Oliy taʼlim muassasalariga oʻqishga qabul qilish, talabalar oʻqishini koʻchirish, qayta tiklash va oʻqishdan chetlashtirish tartibi toʻgʻrisidagi nizomlarni tasdiqlash haqida” 2017-yil 20-iyundagi 393-son qaroriga (Oʻzbekiston Respublikasi QT, 2017-y., 6-son, 108-modda) ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Oliy va oʻrta maxsus taʼlim vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov hamda oliy va oʻrta maxsus taʼlim vaziri I.U. Madjidov zimmasiga yuklansin. 1. Qarorning 1-bandida: a) toʻrtinchi xatboshidagi “muvofiq;” soʻzi “muvofiq tasdiqlansin” soʻzlari bilan almashtirilsin; b) beshinchi xatboshi chiqarib tashlansin. 2. 1-ilovada: a) 1-bandning ikkinchi xatboshisi quyidagi tahrirda bayon etilsin: “Ushbu Nizom harbiy taʼlim muassasalariga va Oʻzbekistonda faoliyat olib borayotgan xorijiy oliy taʼlim muassasalari hamda ularning filiallariga tatbiq etilmaydi”; b) 3-bandda: birinchi xatboshi quyidagi tahrirda bayon etilsin: “3. Oliy taʼlim muassasalarining kunduzgi, sirtqi, maxsus sirtqi va kechki (smenali) taʼlim shakllariga talabalarni qabul qilish Oʻzbekiston Respublikasi taʼlim muassasalariga oʻqishga qabul qilish boʻyicha Davlat komissiyasi (keyingi oʻrinlarda Davlat komissiyasi deb ataladi) tomonidan kirish imtihonlari (test sinovlari, kasbiy (ijodiy) imtihon, yozma imtihon) natijalariga koʻra toʻplangan ballarning reyting tizimi boʻyicha amalga oshiriladi”; toʻrtinchi xatboshidagi “toʻplagan test ballari” soʻzlari “kirish imtihonlari (test sinovlari, kasbiy (ijodiy) imtihon, yozma imtihon) natijalariga koʻra toʻplagan ballari” soʻzlari bilan almashtirilsin; oltinchi xatboshidagi “rektorlari joylarda test sinovlarini” soʻzlari “rektorlari (filial direktorlari) joylarda kirish imtihonlarini (test sinovlari, kasbiy (ijodiy) imtihon, yozma imtihon)” soʻzlari bilan almashtirilsin; v) quyidagi mazmundagi 41-band qoʻshilsin: “41. Abituriyentlardan alohida iqtidor talab etiladigan taʼlim yoʻnalishlariga qabul test sinovlarisiz, kasbiy (ijodiy) imtihonlar orqali amalga oshiriladi. Kasbiy (ijodiy) imtihon oʻtkaziladigan fanlar boʻyicha imtihon dasturlari va har bir fan xususiyati hisobga olingan holda baholash mezonlari, shuningdek, tegishli bakalavriat taʼlim yoʻnalishlariga muvofiq keluvchi fanlar majmuasi oliy taʼlim muassasalari tomonidan ishlab chiqiladi hamda tizimida oliy taʼlim muassasalari boʻlgan vazirlik va idoralar tomonidan tasdiqlanadi. Jadval boʻyicha kasbiy (ijodiy) imtihonlarga (imtihon bosqichi yoki turiga) kelmagan abituriyentlar uchun qayta kasbiy (ijodiy) imtihonlar oʻtkazilmaydi, ular navbatdagi imtihonlarga qoʻyilmaydi hamda oʻqishga qabul qilinmaydi”; g) 6-bandning birinchi, ikkinchi va toʻrtinchi xatboshilaridagi “ispan,” soʻzidan keyin “turk,” soʻzi qoʻshilsin; d) 10-band quyidagi tahrirda bayon etilsin: “10. Sirtqi, maxsus sirtqi taʼlimga talabalarni qabul qilish: sirtqi taʼlim shaklida — umumiy oʻrta (10-11-sinflar negizida), oʻrta maxsus, kasb-hunar maʼlumoti toʻgʻrisidagi tegishli hujjatga ega boʻlgan va sirtqi taʼlimga kirish imtihonlari (test sinovlari, kasbiy (ijodiy) imtihon, yozma imtihon)dan muvaffaqiyatli oʻtgan abituriyentlar hisobidan; maxsus sirtqi taʼlim shaklida — faqat mos yoki turdosh taʼlim yoʻnalishi boʻyicha oʻrta maxsus, kasb-hunar maʼlumotiga va taʼlim yoʻnalishiga muvofiq soha, kasb, lavozimlarda kamida uch yillik amaliy ish stajiga (pedagogik yoʻnalishlar uchun pedagogik stajga) hamda ishlab turgan soha tashkilotlaridan berilgan tavsiyanomaga ega boʻlgan, kirish imtihonlari (test sinovlari, kasbiy (ijodiy) imtihon, yozma imtihon)dan muvaffaqiyatli oʻtgan abituriyentlar hisobidan amalga oshiriladi”; e) quyidagi mazmundagi 101 — 105-bandlar qoʻshilsin: “101. Oliy taʼlim muassasalari bakalavriatining sirtqi taʼlim shakliga oʻqishga qabul qilish Davlat komissiyasining qaroriga muvofiq Davlat test markazi tomonidan oʻtkaziladigan kirish test sinovlari yoki oliy taʼlim muassasalarida oʻtkaziladigan kirish imtihonlari (kasbiy (ijodiy) imtihon, yozma imtihon) orqali tanlov asosida amalga oshiriladi. Bunda: oliy taʼlim muassasalari bakalavriatining sirtqi taʼlim shakliga test sinovlari orqali oʻqishga qabul qilish Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizomga muvofiq amalga oshiriladi; oliy taʼlim muassasalari bakalavriatining sirtqi taʼlim shakliga oliy taʼlim muassasalarida oʻtkaziladigan kirish imtihonlari (kasbiy (ijodiy) imtihon, yozma imtihon) orqali tanlov asosida oʻqishga qabul qilish mazkur Nizomga 5-ilovada belgilangan tartibda amalga oshiriladi. 102. Oliy taʼlim muassasalari uchun belgilangan qabul kvotalari tarkibida hududlar kesimida maqsadli qabul kvotalari tasdiqlangan taʼlim yoʻnalishlariga qabul muayyan hududda doimiy yashaydigan (pasportdagi maʼlumoti boʻyicha), umumiy oʻrta (10-11-sinflar negizida), oʻrta maxsus, kasb-hunar maʼlumoti toʻgʻrisidagi tegishli hujjatga ega boʻlgan va kirish imtihonlari (test sinovlari, kasbiy (ijodiy) imtihon, yozma imtihon)dan muvaffaqiyatli oʻtgan abituriyentlar hisobidan amalga oshiriladi. 103. Oliy taʼlim muassasalari bakalavriatining kunduzgi taʼlim yoʻnalishlariga nogironligi boʻlgan shaxslarni qoʻshimcha davlat granti kvotalari asosida oʻqishga qabul qilish Vazirlar Mahkamasining 2018-yil 2-iyundagi 417-son qarori bilan tasdiqlangan Oliy taʼlim muassasalariga nogironligi boʻlgan shaxslarni qoʻshimcha davlat granti kvotalari asosida oʻqishga qabul qilish tartibi toʻgʻrisidagi nizom asosida amalga oshiriladi. 104. Oʻzbekiston Respublikasi Qurolli Kuchlari tarkibiga kiruvchi vazirliklar va idoralarning ofitserlari, shartnoma boʻyicha xizmat qilayotgan serjantlar va oddiy askarlar tarkibidagi harbiy xizmatni oʻtashda halok boʻlgan, shuningdek, harbiy xizmatni oʻtashda yarador boʻlgan, kontuziya, shikast olish natijasida nogiron boʻlib qolgan yoki kasalliklarga duchor boʻlgan harbiy xizmatchilarning farzandlari vazirliklar yoki idoralarning tegishli tavsiyanomalari asosida belgilangan qabul kvotalaridan tashqari davlat granti asosida oliy taʼlim muassasalari bakalavriatiga (ikkinchi va undan keyingi oliy taʼlimdan tashqari) oʻqishga tanlovsiz qabul qilinadilar. 105. Oʻzbekiston Respublikasi Qurolli Kuchlari tarkibiga kiruvchi vazirliklar va idoralarning xizmatdagi ofitserlari, shartnoma boʻyicha xizmat qilayotgan serjantlar va oddiy askarlar tarkibi farzandlari uchun oliy taʼlim muassasalari bakalavriatining kunduzgi taʼlim shaklidagi taʼlim yoʻnalishlariga davlat granti asosida belgilangan umumiy qabul kvotalarining besh foizi miqdorida davlat granti asosidagi qoʻshimcha qabul kvotalari ajratiladi. Ajratilgan besh foizli davlat granti asosidagi qoʻshimcha qabul kvotalariga talabalikka qabul qilish Oʻzbekiston Respublikasi Qurolli Kuchlari tarkibiga kiruvchi vazirliklar va idoralarining belgilangan shakldagi tavsiyanomalariga ega boʻlgan abituriyentlarning test sinovlari natijalariga muvofiq amalga oshiriladi. Ajratilgan besh foizli davlat granti asosidagi qoʻshimcha qabul kvotalariga qabul qilinmagan abituriyentlar toʻplagan ballari bilan mazkur taʼlim yoʻnalishida umumiy tartibda tanlovda ishtirok etadilar”; j) 12-band quyidagi tahrirda bayon etilsin: “12. Oliy taʼlim muassasalarida oʻqishga qabulni sifatli tashkil etish maqsadida oliy taʼlim muassasalarida qabul komissiyalari tashkil etiladi. Oʻzbekiston Respublikasi Oliy va oʻrta maxsus taʼlim vazirligi, tizimida oliy taʼlim muassasalari boʻlgan vazirlik va idoralar tomonidan belgilangan tartibda qabul komissiyasi raisi, uning oʻrinbosari va qabul komissiyasi kotiblari tayinlanadi. Bunda oliy taʼlim muassasasi rektori (filial direktori) lavozim boʻyicha qabul komissiyasiga raislik qiladi. Qabul komissiyalari aʼzolarining vazifalari qabul komissiyasi raisi tomonidan belgilanadi. Abituriyentlarning oʻqishga qabul qilish haqidagi arizalari oliy taʼlim muassasalari qabul komissiyalari tomonidan 15-iyundan 15-iyulgacha (shu kuni ham), Oʻzbekiston davlat konservatoriyasi uchun 15-iyundan 10-iyulgacha (shu kuni ham) qabul qilinadi. Arizalar onlayn tarzda ham qabul qilinishi mumkin. Abituriyent oliy taʼlim muassasasi qabul komissiyasiga quyidagi hujjatlarni taqdim etadi: taʼlim yoʻnalishi, oʻquv tili, shakli koʻrsatilgan holdagi ariza (arizada oliy taʼlim muassasasini tugatganligi yoki oliy maʼlumoti yoʻqligi, qaysi chet tilidan test topshirishi, harbiy tavsiyanomaga ega boʻlganlar uning raqamini va tanlangan ikkinchi oliy taʼlim muassasasi, taʼlim yoʻnalishini koʻrsatishlari hamda test sinovlarini oʻtkazish qoidalari va javoblar varaqalarini toʻgʻri toʻldirish bilan tanishganligi koʻrsatiladi); umumiy oʻrta taʼlimni (11-sinf negizida) tugatganligi haqidagi hujjat yoki oʻrta maxsus, kasb-hunar taʼlimi muassasasini tugatganligi haqidagi hujjat va uning ilovasi asl nusxalari; pasport (16 yoshga toʻlmaganlar uchun tugʻilganligi toʻgʻrisidagi guvohnoma)ning nusxasi; 3,5 x 4,5 sm oʻlchamdagi 6 dona rangli fotosurat; qonun hujjatlariga muvofiq oʻqishga kirishda imtiyoz beruvchi hujjatning asl nusxasi; maxsus sirtqi boʻlim abituriyentlari uchun mehnat daftarchasidan belgilangan tartibda tasdiqlangan koʻchirma va ishlab turgan sohadan tavsiyanoma. Toʻliq davlat taʼminotidagi yetim bolalar va koʻzi ojizlar toifasiga kiruvchi shaxslar ushbu holatni tasdiqlovchi hujjatlarni topshiradilar. Toʻliq davlat taʼminotidagi yetim bolalar toifasiga “Mehribonlik uylari”da yashab taʼlim olgan, 18 yoshga toʻlmagan, otasi ham, onasi ham vafot etgan yoki sud qaroriga binoan vafot etgan deb eʼlon qilingan bolalar kiradi. Ariza shakli oliy taʼlim muassasasi tomonidan belgilanadi. Tanlovdan tashqari oʻqishga kirish huquqiga ega boʻlgan xalqaro va respublika olimpiadalari, tanlovlar va musobaqalar gʻoliblari asl nusxadagi tasdiqlovchi hujjatlarni topshiradilar. Abituriyent arizasidagi “oʻzim haqimda quyidagilarni maʼlum qilaman” ustuniga hujjatlar bilan tasdiqlovchi holatlar (bolalikdan I va II guruh nogironlari, yetim, “Mehribonlik uylari” tarbiyalanuvchilari va boquvchisi yoʻq) qayd etiladi. Oʻzbekiston Respublikasi Qurolli Kuchlari safida muddatli harbiy xizmatni oʻtab boʻlgan fuqarolar harbiy qism qoʻmondonligining tegishli tavsiyanomasining aslini mazkur bandning yettinchi — oʻninchi xatboshilarida koʻrsatilgan hujjatlar bilan birgalikda taqdim etadilar. Harbiy qism tavsiyanomasining shakli va uni berish tartibi Oʻzbekiston Respublikasi Mudofaa vazirligi, Ichki ishlar vazirligi va Davlat xavfsizlik xizmati tomonidan belgilanadi. Abituriyent tomonidan pasport (16 yoshga toʻlmaganlar tugʻilganligi toʻgʻrisidagi guvohnoma) qabul komissiyasiga shaxsan koʻrsatiladi. Harbiy qismlar qoʻmondonligi tavsiyanomalari ular berilgan kundan hamda muddatli harbiy xizmatni tugatgan davridan boshlab uch yil mobaynida haqiqiy hisoblanadi (oliy taʼlim muassasasiga talabalikka qabul qilinganligi toʻgʻrisidagi rasmiy buyruq boʻlsa, imtiyozdan takroran foydalanish mumkin emas). Koʻrsatib oʻtilgan hujjatlar mavjud boʻlganda oliy taʼlim muassasasi qabul komissiyasi abituriyentning hujjatlarini qabul qilishni rad etishga haqli emas. Hujjatlar qabul qilishning belgilangan muddatlari tugagandan soʻng hujjatlarga oʻzgartirish va qoʻshimchalar kiritish qatʼiyan man qilinadi. Abituriyent tomonidan topshirilgan hujjatlarning qalbakiligi aniqlansa, u holda abituriyent kirish imtihonlaridan (talabalikka qabul qilingan boʻlsa oliy taʼlim muassasasi talabalari safidan) chetlashtiriladi hamda hujjatlari belgilangan tartibda huquqni muhofaza qilish organlariga yuboriladi. Oliy taʼlim muassasalari qabul komissiyalari 20-iyulgacha boʻlgan muddatda Davlat test markazi orqali Davlat komissiyasiga taʼlim yoʻnalishi, oʻquv shakli va tili koʻrsatilgan holda, abituriyentlarning soni haqida belgilangan shakldagi maʼlumotni imtiyozga ega boʻlganlar toʻgʻrisidagi maʼlumotlar bilan qoʻshib taqdim etadilar”; z) 17-bandda: birinchi xatboshidagi “test sinovlarining” soʻzlari “kirish imtihonlari (test sinovlari, kasbiy (ijodiy) imtihon, yozma imtihon)ning” soʻzlari bilan almashtirilsin; uchinchi xatboshidagi “test natijalari” soʻzlari “abituriyentlarning oliy taʼlim muassasalariga talabalikka tavsiya etilganligi” soʻzlari bilan almashtirilsin; i) 18-bandning beshinchi xatboshisidagi “test sinovi” soʻzlari “kirish imtihonlari (test sinovlari, kasbiy (ijodiy) imtihon, yozma imtihon)” soʻzlari bilan almashtirilsin; k) 19-bandning birinchi xatboshisidagi “eng yuqori ballning 30 % (68,0 ball)dan” soʻzlari “Davlat komissiyasi tomonidan belgilanadigan minimal balldan” soʻzlari bilan almashtirilsin; l) 20-band quyidagi tahrirda bayon etilsin: “20. Kirish imtihonlari (test sinovlari, kasbiy (ijodiy) imtihon, yozma imtihon)da toʻplagan natijalari Davlat komissiyasi tomonidan belgilanadigan minimal balldan kam boʻlmagan, asosiy kvotalar doirasida va Davlat komissiyasi tomonidan belgilangan qoʻshimcha oʻrinlarga qabul qilinmay qolgan va oʻqish istagini bildirgan abituriyentlarga birinchi oʻquv yiliga amalda oʻrnatilgan toʻlov-kontrakt miqdoriga nisbatan 10 barobar va undan ortiq oshirilgan toʻlov-kontrakt miqdorida toʻlovni amalga oshirish sharti bilan oʻqishga kirish huquqi beriladi. Kirish imtihonlari (test sinovlari, kasbiy (ijodiy) imtihon, yozma imtihon) natijalariga koʻra Davlat komissiyasi tomonidan belgilanadigan minimal balldan kam ball toʻplagan abituriyentlarga birinchi oʻquv yiliga amaldagi oshirilgan toʻlov-kontraktning taʼlim yoʻnalishi boʻyicha belgilangan eng yuqori miqdorining 2 barobariga teng toʻlovni amalga oshirish sharti bilan oʻqishga kirish huquqi beriladi. Test sinovlari natijasi boʻyicha yetarli ball toʻplamagan va oshirilgan toʻlov-kontrakt asosida oʻqish istagini bildirgan barcha abituriyentlar uchun oshirilgan toʻlov-kontraktning miqdori (barobari) kam boʻlgan taʼlim yoʻnalishini tanlash imkoniyati beriladi. Bunda, abituriyent test topshirgan fanlar majmuasining (fanlarning blokdagi oʻrni) mosligi bilan birgalikda uning doimiy yashash joyi yoki hujjat topshirgan oliy taʼlim muassasasi joylashgan hudud mezon etib belgilanadi. Oshirilgan toʻlov-kontrakt asosida oʻqish istagini bildirgan abituriyent Davlat komissiyasi tomonidan belgilangan muddatlarda toʻlov-kontrakt shartlarini birinchi oʻquv yili uchun toʻliq bajargandan soʻng oliy taʼlim muassasasi rahbarining buyrugʻi bilan oʻqishga qabul qilinadi”; m) 21-bandning ikkinchi xatboshisi chiqarib tashlansin; n) 23-band quyidagi tahrirda bayon etilsin: “23. Oʻzbekiston Respublikasi Prezidentining “Oʻzbekiston oʻquvchi yoshlarini ragʻbatlantirish choralari toʻgʻrisida” 1993-yil 5-fevraldagi PF-555-son Farmoniga muvofiq hamda Vazirlar Mahkamasining “Oʻzbekiston iqtidorli yoshlarini taqdirlash va moddiy ragʻbatlantirish toʻgʻrisida” 2008-yil 13-oktabrdagi 226-son qarori bilan tasdiqlangan Xalqaro va respublika olimpiadalari, tanlovlari, musobaqalari gʻoliblari boʻlgan akademik litseylar, kasb-hunar kollejlari va umumiy oʻrta taʼlim muassasalari oʻquvchilarini taqdirlash tartibi toʻgʻrisidagi nizom hamda Respublika olimpiadalari, tanlovlari va sport musobaqalarini oʻtkazish toʻgʻrisidagi nizomlar asosida xalqaro va respublika olimpiadalari, tanlovlari va musobaqalari gʻoliblari hamda Oliy va oʻrta maxsus taʼlim vazirligining Kasb-hunar taʼlimi markazi taʼsis etadigan maxsus guvohnomani olganlar Davlat komissiyasining qarori bilan tegishli oliy taʼlim muassasalarining mos taʼlim yoʻnalishlariga tanlovdan tashqari kirish imtihonlari (test sinovlari, kasbiy (ijodiy) imtihon, yozma imtihon)siz davlat grantlari asosida qabul qilinadilar. Oʻzbekiston Respublikasi Prezidentining “Zulfiya nomidagi Davlat mukofotini taʼsis etish boʻyicha takliflarni qoʻllab-quvvatlash toʻgʻrisida” 1999-yil 10-iyundagi PF-2326-son Farmoniga muvofiq Zulfiya nomidagi Davlat mukofotlari sohibalari boʻlgan umumiy oʻrta, oʻrta maxsus, kasb-hunar taʼlimi muassasalari oʻquvchilari mos taʼlim yoʻnalishlari boʻyicha oliy taʼlim muassasalariga tanlovdan tashqari kirish imtihonlari (test sinovlari, kasbiy (ijodiy) imtihon, yozma imtihon)siz davlat grantlari asosida qabul qilinadilar. Oʻzbekiston Respublikasi Prezidentining “Mard oʻgʻlon” davlat mukofotini taʼsis etish chora-tadbirlari toʻgʻrisida” 2017-yil 21-noyabrdagi PQ-3402-son qaroriga muvofiq “Mard oʻgʻlon” davlat mukofoti sohiblari boʻlgan umumtaʼlim va oʻrta maxsus, kasb-hunar taʼlimi muassasalarining oʻquvchilari mos taʼlim yoʻnalishlari boʻyicha oliy taʼlim muassasalariga tanlovdan tashqari kirish imtihonlari (test sinovlari, kasbiy (ijodiy) imtihon, yozma imtihon)siz davlat grantlari asosida qabul qilinadilar. Oʻzbekiston Respublikasi Xalq taʼlimi vazirligi, Sogʻliqni saqlash vazirligi, Madaniyat vazirligi, Jismoniy tarbiya va sport vazirligi va tegishli vazirliklar, idoralar tomonidan har yili oʻtkaziladigan pedagogika oʻrta maxsus, kasb-hunar taʼlim muassasalari bitiruvchilari va taʼlim muassasalari tarbiyalanuvchilarining “Tarbiyachi” respublika tanlovi gʻolibi, tibbiyot muassasalari hamshiralarining “Hamshira” respublika tanlovi gʻolibi, Badiiy akademiyaning tasviriy sanʼat boʻyicha respublika tanlovi gʻoliblari, “Nihol” mukofoti sovrindorlari mazkur vazirliklar, idoralar va jamgʻarmalar taqdimnomalariga muvofiq Davlat komissiyasining qarori bilan tegishli oliy taʼlim muassasalariga, mos taʼlim yoʻnalishlariga tanlovdan tashqari kirish imtihonlari (test sinovlari, kasbiy (ijodiy) imtihon, yozma imtihon)siz davlat grantlari asosida qabul qilinadilar. Oʻzbekiston yoshlar ittifoqining faol aʼzolariga oliy taʼlim muassasalariga imtiyozli qabul qilish maqsadida tavsiyanomalar berish boʻyicha respublika komissiyasi taqdimnomasi asosida Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasining qarori bilan doimiy yashash joyidagi oliy taʼlim muassasalarining pedagogika taʼlim yoʻnalishlariga tanlovdan tashqari kirish imtihonlari (test sinovlari, kasbiy (ijodiy) imtihon, yozma imtihon)siz davlat grantlari asosida qabul qilinadilar; Namangan viloyati Toʻraqoʻrgʻon tumanidagi Isʼhoqxon Ibrat nomidagi xorijiy tillarga ixtisoslashtirilgan maktab-internatning butun oʻqish davrini aʼlo baholarga oʻqigan bitiruvchilari Oʻzbekiston Respublikasi Oliy va oʻrta maxsus taʼlim vazirligining tavsiyasiga asosan Davlat komissiyasi qarori bilan oliy taʼlim muassasalari bakalavriatining xorijiy til va adabiyoti, filologiya va tillarni oʻqitish taʼlim yoʻnalishlariga tanlovdan tashqari test sinovlarisiz va kasbiy (ijodiy) imtihonlarsiz qoʻshimcha davlat grantlari asosida oʻqishga qabul qilinadilar. Olimpiada fani, tanlovlar bilan oliy taʼlim yoʻnalishlari oʻrtasidagi kasbiy muvofiqlik Oliy va oʻrta maxsus taʼlim vazirligi, Xalq taʼlimi vazirligi hamda Madaniyat vazirligi tomonidan ishlab chiqiladi va Davlat komissiyasi tomonidan tasdiqlanadi. Oliy taʼlim muassasalari qabul komissiyalari olimpiadalar, tanlovlar va musobaqalar gʻoliblarining arizalari haqidagi maʼlumotlarni, taʼlim yoʻnalishi, oʻquv shakli va tili koʻrsatilgan holda, Oʻzbekiston Respublikasi Vazirlar Mahkamasi huzuridagi Davlat test markazi orqali Davlat komissiyasiga 22-iyulgacha boʻlgan muddatda taqdim etadilar. Davlat komissiyasi 31-iyulgacha gʻolib boʻlganlar boʻyicha tegishli vazirliklar, idoralarning taqdimnomasi asosida alohida qaror qabul qiladi.”; o) quyidagi mazmundagi 241-band qoʻshilsin: “241. Harbiy xizmatchilar orasidan yuqori natijalarga erishgan, har bir harbiy qismdan bittadan yosh harbiy xizmatchi harbiy qism qoʻmondonligi (rahbariyati) va Oʻzbekiston yoshlar ittifoqi boshlangʻich tashkiloti tavsiyanomasiga muvofiq oliy taʼlim muassasalariga tasdiqlangan davlat granti kvotalariga qoʻshimcha ravishda, imtihonlarsiz qabul qilinadi”; p) 25-bandning ikkinchi xatboshisidagi “I guruh koʻzi ojiz nogironlar” soʻzlari “koʻzi ojizlar toifasiga kiruvchilar” soʻzlari bilan almashtirilsin; r) quyidagi mazmundagi 261-band qoʻshilsin: “261. Oliy taʼlim muassasalarining bakalavriatiga oʻqishga qabul qilish toʻgʻrisidagi qarorlardan norozi boʻlganlar tizimida oliy taʼlim muassasalari boʻlgan vazirliklar va idoralar yoki sudga belgilangan tartibda murojaat qilish huquqiga ega”; s) Nizomga 1-ilovaning 8-bandi quyidagi tahrirda bayon etilsin: “8. Jadval boʻyicha kasbiy (ijodiy) imtihonlarga (imtihon bosqichi yoki turiga) kelmagan abituriyentlar uchun qayta kasbiy (ijodiy) imtihonlar oʻtkazilmaydi, ular navbatdagi imtihonlarga qoʻyilmaydi hamda oʻqishga qabul qilinmaydi”; t) Nizomga 2-ilovaning 5-bandi birinchi xatboshisidagi “(tegishli ravishda 111,6 ball, 75,6 ball yoki 39,6 ball)” soʻzlari “(tegishli ravishda 93,0 ball, 63,0 ball yoki 33,0 ball)” soʻzlari bilan almashtirilsin; u) 4-ilova oʻz kuchini yoʻqotgan deb hisoblansin; f) quyidagi mazmundagi 5-ilova qoʻshilsin: 1. Oʻqitishning sirtqi shakliga talabalikka qabul faqat toʻlov-kontrakt asosida amalga oshiriladi. 2. Oʻqitishning sirtqi shakliga kirish uchun hujjatlar har yili 1-iyuldan 30-iyulgacha boʻlgan muddatda qabul qilinadi. 3. Oliy taʼlim muassasasi taʼlim yoʻnalishi (fan) boʻyicha imtihon komissiyasining raisligiga nomzodni oʻz vaqtida tasdiqlash uchun boʻysunuviga qarab tegishli vazirlik yoki idora bilan kelishgan holda Oʻzbekiston Respublikasi Oliy va oʻrta maxsus taʼlim vazirligiga taqdim etadi. Oliy taʼlim muassasasi taʼlim yoʻnalishi (fan) boʻyicha imtihon komissiyasining raislari roʻyxati Oʻzbekiston Respublikasi oliy va oʻrta maxsus taʼlim vazirining buyrugʻi bilan tasdiqlanadi. 4. Kirish imtihonlari boshlanishidan oldin rektorning buyrugʻi bilan tegishli fanlar boʻyicha imtihonlarni tashkil etish va qabul qilish uchun tajribali, malakali va masʼuliyatli professor-oʻqituvchilar tarkibidan taʼlim yoʻnalish (fan)lari boʻyicha imtihon komissiyasi tashkil etiladi. 5. Ayrim hollarda oliy taʼlim muassasasi taʼlim yoʻnalishi (fan) boʻyicha imtihon komissiyasi tarkibiga nodavlat notijorat tashkilotlari vakillari hamda boshqa taʼlim muassasalari oʻqituvchilari asosiy ish joyi maʼmuriyatining tavsiyalariga binoan kiritilishi mumkin. 6. Oʻqitishning sirtqi shakliga kirish imtihonlari dasturlari, baholash mezonlari hamda kirish imtihonlari boʻyicha ularga muvofiq keluvchi fanlar majmuasi oliy taʼlim muassasasining rektori tomonidan boʻysunuvi boʻyicha vazirlik yoki idora bilan kelishilgan holda tasdiqlanadi va kirish imtihonlari boshlanishidan oldin abituriyentlar eʼtiboriga yetkaziladi. Kirish imtihonlari topshiriqlari umumiy oʻrta (11-sinf negizida), oʻrta maxsus, kasb-hunar taʼlimi fanlarining oʻquv dasturlariga muvofiq tuziladi. Sport fanlari boʻyicha imtihonlar topshiriqlari abituriyentlarning alohida toifalari uchun (jinsi va yoshi boʻyicha) belgilangan meʼyoriy talablarga muvofiq tuziladi. 7. Kirish imtihonlari oʻtkazilishidan bir hafta oldin abituriyentlarga oliy taʼlim muassasasi qabul komissiyasi masʼul kotibi imzolagan va oliy taʼlim muassasasi qabul komissiyasi muhri qoʻyilgan va ushbu tartibga 1-ilovada namuna sifatida keltirilgan ruxsatnoma beriladi. 8. Kirish imtihonlarini tashkil etish va ularni joylarda adolatli oʻtkazish masʼuliyati oliy taʼlim muassasalari qabul komissiyalari raislari, fan boʻyicha imtihon komissiya raislari va ular tomonidan tayinlanadigan masʼul xodimlarga yuklanadi. 9. Kirish imtihonlari har yili 16-avgustdan 25-avgustgacha boʻlgan muddatda oʻtkaziladi. Kirish imtihonlari kamida 3 ta fandan muayyan taʼlim yoʻnalishida oʻqitish tilida oʻtkaziladi. 10. Pedagogika taʼlim yoʻnalishlariga hujjat topshirayotgan abituriyentlarga kasbiy layoqatiga muvofiq kasb tanlashga koʻmaklashish oliy taʼlim muassasalari tomonidan ochiq eshiklar kuni, karyera kuni, mehnat yarmarkasi tadbirlarini oʻtkazish, shuningdek, abituriyentlardan hujjat qabul qilish jarayonida fakultetlarda tashkil etilgan kasbga yoʻnaltirish xonalarida maslahatlar berish orqali amalga oshiriladi. 11. Imtihonlarga ajratiladigan vaqt imtihon dasturlariga muvofiq oliy taʼlim muassasasi qabul komissiyasining qarori bilan belgilanadi. 12. Kirish imtihonlari oʻtkaziladigan binoga kirishda abituriyent mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilsa yoki olib kirgan boʻlsa, imtihonlar davomida imtihon topshiriqlarini boshqa abituriyentga uzatsa yoki yordam bersa, imtihonlar uchun ajratilgan vaqt tugaganidan keyin imtihon topshiriqlarini topshirishdan bosh tortsa, imtihon topshiriqlarini auditoriyadan tashqariga chiqarsa, abituriyent imtihon oʻtkazish tartibini buzgan hisoblanadi va taʼlim yoʻnalishi (fan) boʻyicha imtihon komissiyasi raisi (aʼzosi) tomonidan dalolatnoma tuzilib, u imtihondan chetlashtiriladi va oʻqishga qabul qilinmaydi. 13. Imtihon jarayoni har bir guruhda kamida 2 nafar guruh nazoratchisi kuzatuvida komissiya raisi tomonidan tasdiqlangan jadvalga qatʼiy rioya etilgan holda oʻtkaziladi. 14. Abituriyentlarning yozma (amaliy) shaklda bajargan imtihon ishlarini tekshirish va baholash shifrlash orqali amalga oshiriladi. Kirish imtihoni tugaganidan soʻng guruh nazoratchisi abituriyentlarning yozma (amaliy) imtihon ishlarini qabul qilib olish, har bir yozma (amaliy) ish va uning ushbu tartibga 2-ilovada namuna sifatida keltirilgan titul varagʻiga identifikatsiya raqamlari (shifr)ni qoʻyish hamda imtihon komissiyasi raisiga ushbu imtihon ishlarini tekshirishga berish uchun masʼul hisoblanadi. Yozma (amaliy) imtihon ishlariga qoʻyilgan shifrlarning maxfiyligini taʼminlashga guruh nazoratchisi shaxsan masʼul hisoblanadi. Yozma (amaliy) imtihon ishlarini shifrlash va qayta tiklash hamda ularni tekshirish va baholash maxsus ajratilgan xonalarda amalga oshiriladi. Yozma (amaliy) imtihon ishlarini obyektiv tekshirish va baholash uchun masʼuliyat fan boʻyicha imtihon komissiyasi raisi va aʼzolariga yuklatiladi. Yozma (amaliy) imtihon ishlari qabul komissiyalarining maxsus xonalarida bir yil saqlanadi va ushbu muddat oʻtganidan soʻng belgilangan tartibda yoʻq qilinadi. 15. Qabul komissiyalari faoliyati oliy taʼlim muassasasi boʻysunuviga koʻra vazirlik va idoralarning masʼul xodimlari yoki tegishli vazirlik va idoralar tomonidan vakolat berilgan xodimlar tomonidan kuzatib boriladi. 16. Imtihonlar, tegishli bakalavriat taʼlim yoʻnalishlari roʻyxati va ularga muvofiq keluvchi 3 ta fan majmualarida toʻplanishi mumkin boʻlgan maksimal 189,0 balldan, har bir fanning oʻrniga qarab uning uchun ajratilgan eng koʻp ballning 0 dan 100 foizgacha boʻlgan oraliqda baholanadi. 17. Imtihonlar natijalari ballar miqdori sifatida, titul varagʻiga va qaydnomaga kiritiladi. Bu hujjatlarning har biri fan boʻyicha imtihon komissiyasi raisi va oliy taʼlim muassasasi qabul komissiyasining masʼul kotibi tomonidan imzolanadi hamda muhrlanadi. 18. Oʻqitishning sirtqi taʼlim shakli bakalavriat taʼlim yoʻnalishlariga muvofiq fanlar majmuasidagi har bir fan boʻyicha imtihon natijalari imtihon xususiyatiga qarab, imtihon oʻtkazilganidan keyin 1 — 3 kun muddatda oliy taʼlim muassasasi rasmiy veb-saytida eʼlon qilinadi. 19. Oliy taʼlim muassasasida imtihonlar oʻtkazilishi davrida belgilangan tartibda norozilik (apellyatsiya) arizalarini koʻrib chiqish uchun apellyatsiya komissiyasi ishi tashkil etiladi. Norozilik (apellyatsiya) arizalari imtihon natijalari eʼlon qilingan vaqtdan boshlab 24 soat ichida qabul qilinadi va apellyatsiya komissiyasi tomonidan murojaat qilganlarning sonidan kelib chiqqan holda bir kundan uch kungacha boʻlgan muddatda koʻrib chiqiladi. 20. Jadval boʻyicha imtihonlarga (imtihon fani, bosqichi yoki turiga) kelmagan abituriyentlar uchun qayta imtihonlar oʻtkazilmaydi va ular oʻqishga qabul qilinmaydi. 21. Kirish imtihonlari natijalariga koʻra abituriyentlarni talabalikka tavsiya etish toʻgʻrisida oliy taʼlim muassasasi rektorining buyrugʻi qabul qilinib, kirish imtihonlari qaydnomalari har yili 29-avgustga qadar boʻysunuviga koʻra tegishli vazirlik (idora)ga taqdim etiladi. Oʻqitishning sirtqi shakliga talabalikka tavsiya etilgan abituriyentlarni 2-sentabrdan boshlab darslarga qatnashishga ruxsat berish toʻgʻrisida oliy taʼlim muassasasining buyrugʻi rasmiylashtiriladi. Oʻqitishning sirtqi shakliga abituriyentlarni oʻqishga qabul qilish yuridik yoki jismoniy shaxslar tomonidan oʻqish uchun shartnomada belgilangan mablagʻ miqdori 15-sentabrdan kechiktirilmay, belgilangan tartibda oʻtkazilgandan soʻng, oliy taʼlim muassasasi rektorining buyrugʻi bilan rasmiylashtiriladi. 22. Sirtqi taʼlim yoʻnalishlariga qabul qilish toʻgʻrisidagi qarorlardan norozi boʻlganlar belgilangan tartibda, tizimida oliy taʼlim muassasalari boʻlgan vazirliklar va idoralar yoki sudga murojaat qilish huquqiga ega. 3. 2-ilovada: a) 1-bandning ikkinchi xatboshisi quyidagi tahrirda bayon etilsin: “Ushbu Nizom harbiy taʼlim muassasalariga, Oʻzbekiston Respublikasi Prezidenti huzuridagi Davlat boshqaruvi akademiyasiga, Toshkent davlat yuridik universitetiga, Oʻzbekiston Respublikasi Bank-moliya akademiyasiga, Abu Rayhon Beruniy nomidagi Respublika biznes va boshqaruv oliy maktabi, Oʻzbekistonda faoliyat olib borayotgan xorijiy oliy taʼlim muassasalari hamda ularning filiallariga tatbiq etilmaydi”; b) 3-bandning beshinchi xatboshisi quyidagi tahrirda bayon etilsin: “Tanlov har bir oliy taʼlim muassasasi boʻyicha magistrlik mutaxassisligi, oʻqitish tili va shakliga koʻra alohida oʻtkaziladi. Ayrim magistratura mutaxassisliklari boʻyicha hududlar kesimida, shuningdek, kadrlar buyurtmachilari kesimida maqsadli qabul kvotalari tasdiqlangan taqdirda, tanlov har bir hudud, shuningdek, kadrlar buyurtmachilari (oliy taʼlim muassasasi) boʻyicha alohida oʻtkaziladi”; v) 4-bandning birinchi xatboshisi quyidagi tahrirda bayon etilsin: “Kirish sinovlari tegishli mutaxassislik oʻqitiladigan tilda oʻtkaziladi”; g) 7-band quyidagi tahrirda bayon etilsin: “7. Oʻzbekiston Respublikasi Prezidentining davlat stipendiyalari va nomli davlat stipendiyalari sovrindorlari, Zulfiya nomidagi Davlat mukofotlari sohibalari, shuningdek “Mard oʻgʻlon” davlat mukofoti sohiblari boʻlgan oliy taʼlim muassasalari talabalari va bakalavr darajasiga ega yoshlar oliy taʼlim muassasalari magistraturasiga bakalavriatning taʼlim yoʻnalishiga mos va turdosh mutaxassisliklarga tanlovdan tashqari alohida davlat grantlari asosida qabul qilinadilar”; d) 10-bandga quyidagi mazmundagi yettinchi xatboshi qoʻshilsin: “qonun hujjatlariga muvofiq oʻqishga kirishda imtiyoz beruvchi hujjatning asl nusxasi”; e) 12-band quyidagi tahrirda bayon etilsin: “12. Hujjatlar taqdim etilishi jarayonida abituriyentlar pasportini shaxsan koʻrsatadilar”; j) 14-band quyidagi tahrirda bayon etilsin: “14. Magistraturaga kirish sinovi umumiy ballari quyidagilardan tashkil topadi: magistraturaga kirishda tanlagan mutaxassislik boʻyicha bilim darajasini belgilovchi maxsus fanlardan sinov oʻtkaziladi (baholash mezoni 0 balldan 100 ballgachani tashkil etadi); chet tili (xorijiy filologiya, xorijiy til va adabiyoti taʼlim yoʻnalishlari bazasidagi mutaxassisliklar uchun ikkinchi chet tili) fani boʻyicha sinov oʻtkaziladi (baholash mezoni 0 balldan 50 ballgachani tashkil etadi); oliy taʼlim muassasasi bitiruvchisining umumiy reytingi yoki oʻzlashtirish koʻrsatkichi (oʻzlashtirish tegishli ravishda 55 balldan 100 ballgacha boʻlgan diapazonda yuzdan bir aniqlikda, oʻzlashtirgan fanlarining oʻrtacha bali orqali ifodalanadi) aniqlanadi. Xalqaro tan olingan chet tilini bilish darajasi haqidagi sertifikat (TOEFL boʻyicha kamida 72 yoki IELTS boʻyicha kamida 5,5 ball, TestDaF (TD№3), CEFR boʻyicha kamida V2) yoki Oʻzbekiston Respublikasi Vazirlar Mahkamasi huzuridagi Davlat test markazi tomonidan beriladigan Chet tilini bilish darajasi haqidagi V2 yoki S1 darajasidagi sertifikat taqdim etganlarga chet tilidan 50 ball qoʻyiladi va ular chet tilidan kirish sinovida ishtirok etmaydi. Magistraturaga oʻqishga kirishda eng koʻp (maksimal) toʻplanishi mumkin boʻlgan ball — 250 ni tashkil etadi”; z) 16-banddan ikkinchi — toʻrtinchi xatboshilar chiqarib tashlansin; i) 7-bob oʻz kuchini yoʻqotgan deb hisoblansin; k) quyidagi mazmundagi 311-band qoʻshilsin: “311. Oliy taʼlim muassasalarining magistraturasiga oʻqishga qabul qilish boʻyicha qarorlardan norozi boʻlganlar tizimida oliy taʼlim muassasalari boʻlgan vazirliklar va idoralar yoki sudga belgilangan tartibda murojaat qilish huquqiga ega”. 4. 3-ilovada: a) 2-band quyidagi tahrirda bayon etilsin: “2. Ushbu Nizom Oʻzbekiston Respublikasi Prezidenti huzuridagi Davlat boshqaruvi akademiyasiga, Oʻzbekiston Respublikasi Bank-moliya akademiyasiga, harbiy oliy taʼlim muassasalariga, Oʻzbekistonda faoliyat olib borayotgan xorijiy oliy taʼlim muassasalari hamda ularning filiallariga tatbiq etilmaydi”; b) quyidagi mazmundagi 21-band qoʻshilsin: “21. Xorijiy fuqarolarning oʻqishini xorijiy oliy taʼlim muassasalaridan Oʻzbekiston Respublikasi oliy taʼlim muassasalariga koʻchirish (tiklash) suhbat asosida amalga oshiriladi. Ularning toʻlov-kontrakt mablagʻlari miqdori qonun hujjatlariga muvofiq belgilanadi”; v) 3-bandning ikkinchi xatboshisi quyidagi tahrirda bayon etilsin: “Maʼlumotlar bazasi mazkur Nizom, hududiy ishchi guruhlar tashkil etiladigan oliy taʼlim muassasalari roʻyxati va ularga topshiriladigan hujjatlar namunalari, xorijiy oliy taʼlim muassasalaridan oʻqishini koʻchirmoqchi boʻlganlar uchun sinovlarni oʻtkazish muddatlari, manzili aks ettirilgan jadvaldan tashkil topadi”; g) 4 — 10-bandlar quyidagi tahrirda bayon etilsin: “4. Oliy taʼlim muassasalari talabalari oʻqishini koʻchirish va qayta tiklashda (keyingi oʻrinlarda talabalar oʻqishini koʻchirish va qayta tiklash deb ataladi) taʼlim yoʻnalishlarining (mutaxassisliklarining) nomlanishi bir xil boʻlganda bunday taʼlim yoʻnalishlari (mutaxassisliklari) mos deb hisoblanadi. Oliy taʼlimning turdosh taʼlim yoʻnalishlari roʻyxati Oʻzbekiston Respublikasi Oliy va oʻrta maxsus taʼlim vazirligi tomonidan ishlab chiqiladi va Oʻzbekiston Respublikasi taʼlim muassasalariga oʻqishga qabul qilish boʻyicha Davlat komissiyasi tomonidan tasdiqlanadi. 5. Talabalar oʻqishini koʻchirish yoki qayta tiklash: oliy taʼlim muassasalari; tizimida oliy taʼlim muassasalari boʻlgan vazirliklar va idoralar; Oʻzbekiston Respublikasi taʼlim muassasalariga qabul qilish boʻyicha Davlat komissiyasi (keyingi oʻrinlarda Davlat komissiyasi deb ataladi) qarorlari asosida amalga oshiriladi. 6. Bir oliy taʼlim muassasasi doirasida oliy taʼlimning mos va turdosh yoʻnalishlari hamda mos mutaxassisliklari boʻyicha talabalar oʻqishini koʻchirish va qayta tiklash shu oliy taʼlim muassasasi rektorining buyrugʻi asosida amalga oshiriladi. 7. Quyidagi hollarda talabalar oʻqishini koʻchirish va qayta tiklash talabani qabul qilayotgan oliy taʼlim muassasasi boʻysunadigan vazirlik (idora) qarori asosida amalga oshiriladi: oliy taʼlimning mos va turdosh yoʻnalishlari hamda mos mutaxassisliklari boʻyicha bir vazirlik (idora) doirasida boshqa oliy taʼlim muassasasiga; oliy taʼlimning mos va turdosh yoʻnalishlari hamda mos mutaxassisliklari boʻyicha turli vazirlik (idora) doirasida bir oliy taʼlim muassasasidan boshqa oliy taʼlim muassasasiga. 8. Quyidagi hollarda talabalar oʻqishini koʻchirish va qayta tiklash Davlat komissiyasi qarori bilan amalga oshiriladi: xorijiy davlatlarning akkreditatsiyaga ega boʻlgan oliy taʼlim muassasalaridan Oʻzbekiston Respublikasi oliy taʼlim muassasalariga; bir oliy taʼlim muassasasi doirasida yoki bir vazirlik yoki idora yoxud turli vazirliklar va idoralar tizimidagi oliy taʼlim muassasalariga oliy taʼlimning turdosh boʻlmagan taʼlim yoʻnalishlariga va istisno tariqasida mos boʻlmagan mutaxassisliklariga. 9. Quyidagi holatlar fuqaroning oʻqishini koʻchirish va qayta tiklash haqidagi arizasiga rad javobi berilishiga asos boʻladi: xorijiy davlatlarning akkreditatsiyaga ega boʻlmagan oliy taʼlim muassasalarida yoki ularning filiallarida oʻqiganlarga; respublika oliy taʼlim muassasalaridagi mavjud taʼlim shaklidan oʻzga (boshqa) taʼlim shaklida oʻqiganlarga; oliy taʼlim muassasalarining markazlari, boʻlimlari, oʻquv-maslahat punktlari va boshqalarda oʻqiganlarga; birinchi kursning birinchi semestriga birinchi semestr tugallanmagan holatda oʻqishni koʻchirishga (talabaga kasallik tufayli akademik taʼtil berilgan holatlar, oʻqigan taʼlim yoʻnalishi mavjud boʻlmaganda koʻchirib tiklash holatlari bundan mustasno); oliy taʼlim muassasasida mos (turdosh) taʼlim yoʻnalishi (mutaxassisligi) yoki taʼlim shakli mavjud boʻlmasa; namunaviy oʻquv rejalaridagi umumkasbiy va ixtisoslik (mutaxassislik) fanlari boʻyicha farqlar 4 tadan oshganda; toʻlov-kontrakt asosida oʻqishga tavsiya etilganlar toʻlovni belgilangan muddatda amalga oshirmaganda; talabaning shaxsiy yigʻma jildi (akademik maʼlumotnoma) belgilangan muddatlarda taqdim etilmaganda; oliy taʼlim muassasasiga davlat granti asosida koʻchirish va qayta tiklash davlat granti asosida taʼlim oluvchilar soni (qabul kvotalari) doirasida boʻsh oʻrinlar mavjud boʻlmasa; oliy taʼlim muassasasi moddiy-texnika bazasining imkoniyati cheklanganda; maqsadli qabul qilinganlar boshqa taʼlim yoʻnalishi yoki taʼlim shakliga, boshqa oliy taʼlim muassasasiga; kechki (smenali) taʼlimdan sirtqi (maxsus sirtqi) taʼlimga hamda kechki (smenali) taʼlimning bir taʼlim sohasidan ikkinchi taʼlim sohasiga; sirtqi (maxsus sirtqi) taʼlimdan kunduzgi taʼlimga hamda sirtqi (maxsus sirtqi) taʼlimning bir taʼlim sohasidan ikkinchi taʼlim sohasiga; bir taʼlim shaklidan maxsus sirtqi taʼlim shakliga hamda maxsus sirtqi taʼlim shaklidan boshqa taʼlim shakliga; talaba Oʻzbekiston va xorijiy oliy taʼlim muassasalarining oʻzaro kelishuvi asosida qabul qilinib qoʻshma taʼlim dasturlari asosida tahsil olgan yoki tahsil olayotgan boʻlsa (mazkur qoʻshma dasturning oʻzi bundan mustasno); qonun hujjatlarida belgilangan boshqa holatlarda. Fuqaroning oʻqishini koʻchirish (qayta tiklash) boʻyicha arizasiga rad javobi berilgan taqdirda, arizani koʻrib chiqish uchun belgilangan muddatda, arizada koʻrsatilgan manzilga, arizani koʻrib chiqqan komissiya yoki komissiya vakolat bergan tashkilot tomonidan javob xati yoʻllanadi. 10. Talabalarning oʻqishini koʻchirish va qayta tiklashni rasmiylashtirishda oliy taʼlim muassasasi rektori (filial direktori) belgilangan tartibda oʻquv rejalari va dasturlardagi mavjud akademik qarzlarni yoki farqlarni (namunaviy oʻquv rejalaridagi umumkasbiy va ixtisoslik (mutaxassislik) fanlari boʻyicha farqlar 4 tadan oshmasligi lozim) topshirish tartibi va muddatlarini (joriy semestr davomida), oʻqitish kursi (semestri) hamda oʻqishga qabul qilishning qonun hujjatlarida belgilangan boshqa shartlarini belgilaydi”; d) 15-bandning uchinchi-toʻrtinchi xatboshilari quyidagi tahrirda bayon etilsin: “arizalarni oliy taʼlim muassasasi, tegishli vazirlik (idora) yoki Davlat komissiyasi tomonidan koʻrib chiqib, qaror qabul qilish — har yili 5-avgustdan 30-avgustga qadar amalga oshiriladi. Talabalar oʻqishini koʻchirish uzrli sabablarga koʻra (respublikaning bir hududidan ikkinchi hududiga doimiy yashash uchun yoki turmushga chiqish munosabati bilan turmush oʻrtogʻi doimiy yashaydigan (pasport boʻyicha doimiy roʻyxatdan oʻtgan) hududga koʻchib oʻtganda, turmush oʻrtogʻi yoki ota-onasi harbiy xizmat oʻtash joyini oʻzgartirganda, yoxud ota-onasi (turmush oʻrtogʻi) xorijdagi davlat xizmatidan qaytganda) bahorgi semestrda oʻquv mashgʻulotlari boshlanishidan oldin ham amalga oshirilishi mumkin. Bunda:”; j) 16-bandning beshinchi xatboshisidagi “Idoralararo komissiyaga” soʻzlari “Davlat komissiyasiga” soʻzlari bilan almashtirilsin; z) 17-bandning ikkinchi xatboshisi quyidagi tahrirda bayon etilsin: “koʻchirish (qayta tiklash)ni istagan taʼlim yoʻnalishi (mutaxassisligi), oʻquv tili va shakli koʻrsatilgan holdagi ariza (arizada oʻqigan oliy taʼlim muassasasi va taʼlim yoʻnalishi (mutaxassisligi), taʼlim shakli, maqsadli qabul boʻyicha oʻqishga kirmaganligi, koʻchirish (qayta tiklash) sabablari, koʻchirish (qayta tiklash) qoidalari bilan tanishganligi koʻrsatiladi)”; i) 18-bandning toʻrtinchi va oltinchi xatboshilaridagi “Idoralararo komissiya” soʻzlari “Davlat komissiyasi” soʻzlari bilan almashtirilsin; k) 19-banddagi “Idoralararo komissiyaning” soʻzlari “Davlat komissiyasining” soʻzlari bilan almashtirilsin; l) 20-bandga quyidagi mazmundagi uchinchi xatboshi qoʻshilsin: “Oʻqishi koʻchirilishiga ruxsat etilgan talabaning maqsadli qabul asosida oʻqiyotganligi oʻqib turgan oliy taʼlim muassasasi tomonidan tekshiriladi va haqiqatda maqsadli qabul asosida oʻqiyotganligi aniqlangan taqdirda soʻrovnoma yuborgan oliy taʼlim muassasasiga hamda talabaga mazkur talabaning oʻqishi koʻchirilishi mumkin emasligi toʻgʻrisida uch kun muddatda tegishli xat yoʻllanadi”; m) 22-23-bandlar quyidagi tahrirda bayon etilsin: “22. Oʻqishning barcha shakllari boʻyicha oliy taʼlimning mos va turdosh yoʻnalishlari hamda mos mutaxassisliklari boʻyicha davlat grantlari oʻrinlariga koʻchirishga faqat davlat grantlari asosida tahsil olgan talabalar arizasiga koʻra oliy taʼlim muassasalarida tegishli oʻquv yilidagi qabul qilish kvotalarida belgilangan davlat grantlarining soni doirasida ruxsat etiladi. Koʻzi ojizlar toifasiga kiruvchi sifatida hamda nogironligi boʻlgan shaxslarga ajratilgan kvota doirasida davlat granti asosida tahsil olayotgan talabalar oʻqishini oliy taʼlimning mos va turdosh taʼlim yoʻnalishlari hamda mos mutaxassisliklariga davlat granti asosida koʻchirilishiga ruxsat etiladi. Boshqa hollarda, shuningdek, xorijiy oliy taʼlim muassasalaridan oʻqishni koʻchirish toʻlov-kontrakt asosida amalga oshiriladi. 23. Xorijiy oliy taʼlim muassasalaridan oʻqishini Oʻzbekiston Respublikasi oliy taʼlim muassasalariga koʻchirish va koʻchirib qayta tiklash istagini bildirgan Oʻzbekiston Respublikasi fuqarolari tizimida oliy taʼlim muassasalari mavjud vazirlik va idoralarda tashkil qilingan komissiyalarda oʻqishi koʻchirilayotgan oliy taʼlim muassasalarining muayyan taʼlim yoʻnalishidagi oʻqishga kirish fanlari boʻyicha oʻqiydigan tilida maxsus sinov (komissiya tomonidan belgilangan test yoki yozma ish yoki kasbiy (ijodiy) imtihon shaklida) topshiradi. Turmush oʻrtogʻi yoki ota-onasi xorijiy davlatdagi davlat xizmatini oʻtash joyi Tashqi ishlar vazirligi tomonidan Oʻzbekiston Respublikasiga oʻtkazilgan, Hukumat qarorlari va topshiriqlari hamda oliy taʼlim muassasalariga ega vazirlik va idoralar tomonidan davlat buyurtmasi bilan xorijga oʻqishga yuborilganlarning oʻqishini Oʻzbekiston Respublikasi oliy taʼlim muassasalariga koʻchirish maxsus sinovlarsiz Davlat komissiyasi qaroriga asosan amalga oshiriladi. Fuqaroning maxsus sinov (komissiya tomonidan belgilangan test yoki yozma ish yoki kasbiy (ijodiy) imtihon shaklida) natijasi Davlat komissiyasiga taqdim etiladi. Maxsus sinov (komissiya tomonidan belgilangan test yoki yozma ish shaklida) natijasidan kelib chiqib, fuqaro Davlat komissiyasi qarori bilan koʻrsatilgan oʻquv shaklidagi guruhlarga toʻlov-kontrakt asosida koʻchiriladi. Koʻchirilayotgan oliy taʼlim muassasasida tegishli oʻqitish tili mavjud boʻlmasa, oʻqitish tilini tanlash fuqaroning arizasiga muvofiq amalga oshiriladi”; n) quyidagi mazmundagi 231 va 232-bandlar qoʻshilsin: “231. Xalqaro tan olingan tashkilotlarning oliy taʼlim muassasalari reytingida birinchi 1000 talik roʻyxatdan joy olgan Rossiya Federatsiyasi oliy taʼlim muassasalarida taʼlim olayotgan talabalarning arizalariga muvofiq ularning oʻqishi Davlat komissiyasi qarori bilan Oʻzbekiston Respublikasi oliy taʼlim muassasalariga sinovlar (test, yozma ish)siz toʻlov-kontrakt asosida koʻchiriladi. Xalqaro tan olingan tashkilotlarning oliy taʼlim muassasalari reytingida birinchi 1000 talik roʻyxatdan joy olgan Rossiya Federatsiyasi davlat oliy taʼlim muassasalari roʻyxati har yili Oliy va oʻrta maxsus taʼlim vazirligining rasmiy veb-saytida eʼlon qilinadi. 232. Xorijiy oliy taʼlim muassasalarining magistratura bosqichida tahsil olayotgan talabalar oʻqishini Oʻzbekiston Respublikasi oliy taʼlim muassasalariga koʻchirilishiga ruxsat etilmaydi”; o) 24-band quyidagi tahrirda bayon etilsin: “24. Oliy taʼlim muassasasi rektori (direktori)ning talabani belgilangan tartib va muddatda darslarga qatnashishiga ruxsat etish toʻgʻrisidagi buyrugʻi talaba ilgari taʼlim olgan oliy taʼlim muassasasidan uning shaxsiy yigʻma jildi (shaxsiy yigʻma jild joʻnatilishi mumkin boʻlmagan hollarda — akademik maʼlumotnomasi) olingandan keyin rasmiylashtiriladi. Toʻlov-kontrakt asosida oʻqishi koʻchirilganlarni talabalar safiga oʻqishga qabul qilish toʻgʻrisidagi oliy taʼlim muassasasi rektori (direktori)ning buyrugʻi ular tomonidan belgilangan muddatda shartnoma toʻlovlari bajarilgandan soʻng 10 kun muddatda qabul qilinadi”; p) 27-bandning uchinchi xatboshisi quyidagi tahrirda bayon etilsin: “oʻqishini bahorgi semestrga qayta tiklash boʻyicha ariza topshirish — har yili 15-yanvardan 25-yanvarga qadar davom etadi”; r) 29-bandning uchinchi xatboshisi quyidagi tahrirda bayon etilsin: “ushbu Nizomning 7-bandida koʻrsatilgan holatlar boʻyicha arizalar tegishli vazirlik yoki idora tomonidan koʻrib chiqilib, qaror qabul qilinadi va bu haqda ariza bergan shaxsga maʼlum qilinadi; ushbu Nizomning 8-bandida koʻrsatilgan holatlar boʻyicha arizalar Davlat komissiyasi tomonidan koʻrib chiqilib, tegishli qaror qabul qilinadi”; s) 30-bandning ikkinchi xatboshisi quyidagi tahrirda bayon etilsin: “Davlat grantlari boʻyicha taʼlim olgan yetimlar, I va II guruh nogironligi boʻlgan shaxslar, shuningdek, muddatli harbiy xizmatni oʻtagan (zaxiraga boʻshagan kunlaridan boshlab uch yil mobaynida), akademik taʼtildan belgilangan muddatda qaytgan shaxslar, Hukumat qarorlari va topshiriqlari hamda tizimida oliy taʼlim muassasalari boʻlgan vazirlik va idoralar tomonidan davlat buyurtmasi bilan xorijga oʻqishga yuborilgan va belgilangan muddatda qaytgan talabalar istisno tariqasida oʻqishga (muayyan kursga) davlat grantlari oʻrinlariga qayta tiklanishi mumkin”; t) quyidagi mazmundagi 301-band qoʻshilsin: “301. Respublika oliy taʼlim muassasalarining talabasi boʻlgan hamda hukumatlararo yoki idoralararo yoki oliy taʼlim muassasalariaro kelishuv doirasida xorijiy oliy taʼlim muassasasida Oʻzbekiston Respublikasi oliy taʼlim muassasasida tahsil olgan taʼlim yoʻnalishiga mos boʻlgan yoʻnalish boʻyicha, bir yoki bir necha semestr oʻqib (Oʻzbekiston Respublikasidagi oliy taʼlim muassasasi bilan kelishuv asosida) belgilangan muddatda qaytgan talabalarning xorijiy oliy taʼlim muassasasida taʼlim olgan muddatlarini (semestr) Oʻzbekiston Respublikasi oliy taʼlim muassasasida inobatga olgan holda (muayyan taʼlim yoʻnalishi va taʼlim shaklida, jumladan, davlat granti asosida tahsil olgan talabalar — davlat granti asosida) oʻqishini davom ettirishiga ruxsat etiladi. Bunda muayyan taʼlim yoʻnalishlari boʻyicha namunaviy oʻquv rejalaridagi umumkasbiy va ixtisoslik (mutaxassislik) fanlari boʻyicha farqlarni tegishli oʻquv semestri davomida qayta oʻzlashtirishga ruxsat etiladi. Belgilangan muddatdan kech qaytgan talabalar oʻqishining tiklanishi umumiy tartibda koʻrib chiqiladi”; u) 31-band quyidagi tahrirda bayon etilsin: “31. Oliy taʼlim muassasasi rektori (direktori)ning talabani talabalar safiga qayta tiklashga, belgilangan tartib va muddatlarda darslarga qatnashishiga ruxsat etish toʻgʻrisidagi buyrugʻi (koʻchirib tiklashda talaba ilgari taʼlim olgan oliy taʼlim muassasasidan uning shaxsiy yigʻma jildi (shaxsiy yigʻma jild joʻnatilishi mumkin boʻlmagan hollarda — akademik maʼlumotnomasi) olingandan keyin) rasmiylashtiriladi. Toʻlov-kontrakt asosida oʻqishi tiklanganlarni talabalar safiga oʻqishga qabul qilish toʻgʻrisidagi oliy taʼlim muassasasi rektori (direktori)ning buyrugʻi ular tomonidan belgilangan muddatda shartnoma toʻlovlari bajarilgandan soʻng 10 kun muddatda qabul qilinadi”; f) 36-37-bandlar quyidagi tahrirda bayon etilsin: “36. Talaba oliy taʼlim muassasasidan quyidagi hollarda chetlashtirilishi mumkin: a) oʻz xohishiga binoan; b) oʻqishning boshqa taʼlim muassasasiga koʻchirilishi munosabati bilan; v) salomatligi tufayli (tibbiy komissiya maʼlumotnomasi asosida); g) oʻquv intizomini va oliy taʼlim muassasasining ichki tartib-qoidalari hamda odob-axloq qoidalarini buzganligi uchun; d) bir semestr davomida darslarni uzrli sabablarsiz 74 soatdan ortiq qoldirganligi sababli; e) oʻqish uchun belgilangan toʻlov oʻz vaqtida amalga oshirilmaganligi sababli (toʻlov-kontrakt boʻyicha tahsil olayotganlar uchun); j) talaba sud tomonidan ozodlikdan mahrum etilganligi munosabati bilan; z) sud qaroriga koʻra kirish imtihonlarida belgilangan tartibni buzganligi aniqlanganda (ushbu holatda talabalar safidan chetlashtirilganlar talabalar safiga qayta tiklanmaydi); i) vafot etganligi sababli. Harbiy xizmatni oʻtash, salomatligini tiklash, homiladorlik va tugʻish, shuningdek bolalarni parvarish qilish taʼtillari davrida talabaga Oliy va oʻrta maxsus taʼlim vazirligi tomonidan tasdiqlangan tartib asosida akademik taʼtil berilishi mumkin. 37. Belgilangan muddatlarda fanlarni oʻzlashtira olmagan (akademik qarzdor boʻlgan) talaba oliy taʼlim muassasasi rektori buyrugʻi bilan kursdan qoldiriladi. Akademik qarzdorligi tufayli kursdan qoldirilgan talaba toʻlov-kontrakt asosida oʻqishini quyi kursning tegishli oʻquv semestri boshidan boshlashi mumkin. Talabalar oʻquv yuklamasi hajmini aniqlashning shartli birliklari (kreditlar)ni oʻtkazish va jamlash tizimi joriy etilgan oliy taʼlim muassasalarida akademik qarzdorligi tufayli kursdan qoldirilgan talabalar quyi kursdagi tegishli oʻquv semestridan boshlab faqat oʻzlashtira olmagan fanlarini (modullarni) takroran oʻqishi mumkin. Kursdan qoldirilgan talaba ushbu Nizomning 36-bandidagi holatlar boʻyicha talabalar safidan chetlashtirilishi mumkin”; x) Nizomga ilova quyidagi tahrirda bayon etilsin: 5. 4-ilova oʻz kuchini yoʻqotgan deb hisoblansin.